

**RO**

Simulare pe tema acțiunilor în favoarea climei: țări în curs de dezvoltare

Destinatari: Negociatorii-șefi ai țărilor în curs de dezvoltare

(Peste 100 de țări: țările din Asia de Sud-Est, majoritatea celor din America Centrală și de Sud și din Africa, statele insulare mici și multe din Orientul Mijlociu)

Subiect: Pregătirea summitului pentru acțiuni climatice

Bine ați venit la summitul pentru acțiuni climatice. Împreună cu liderii tuturor părților interesate relevante, ați fost invitat de secretarul general al ONU să colaborați pentru a găsi soluții eficiente de combatere a schimbărilor climatice. În invitația sa, secretarul general a afirmat: „Urgența climatică este o cursă pe cale să o pierdem, deși o putem câștiga... rema științei ... ne asigură că orice creștere a temperaturii cu peste 1,5 °C va produce daune majore și ireversibile ecosistemelor care ne țin în viață ... Dar tot știința ne spune că nu este prea târziu. Putem reuși ... Dar va fi nevoie de schimbări fundamentale în toate aspectele societății – cum ne vom obține hrana, cum vom utiliza terenurile, cum ne vom alimenta transporturile și ce energie vom folosi în economie ... Dacă vom acționa împreună, nimeni nu va fi lăsat de-o parte”.

Obiectivul summitului este de a crea un plan de limitare a încălzirii globale la mai puțin de 2 °C [3,6 °F] comparativ cu nivelurile preindustriale și de a depune eforturi de limitare a ei la 1,5 °C [2,7 °F], acestea fiind țintele internaționale recunoscute în mod oficial în Acordul de la Paris privind schimbările climatice. Dovezile științifice sunt clare: încălzirea peste această limită va genera efecte catastrofale și ireversibile care vor amenința sănătatea, prosperitatea și viața oamenilor din toate țările.

Reprezentați grupul țărilor cel mai puțin dezvoltate din lume. Populația totală a țărilor dumneavoastră se ridică la aproape 2,9 miliarde de locuitori, adică circa 38 % din cei 7,7 miliarde de locuitori ai planetei, al căror număr crește rapid. Cu toate acestea, împreună, țările dumneavoastră generează doar aproximativ 16 % din producția economică mondială, cu un PIB (produs intern brut) mai mic pe cap de locuitor și cu mult mai multă sărăcie decât țările dezvoltate.

Prioritățile dumneavoastră politice sunt enumerate mai jos. Puteți însă propune sau bloca orice soluție politică disponibilă.

1. Subvenționați energia din surse regenerabile (de exemplu, energia solară, eoliană, geotermală, a hidroenergia și stocarea acestor forme de energie).

Industria energiei din surse regenerabile crește rapid, dar continuă să reprezinte mai puțin de 5 % din aprovizionarea cu energie la nivel mondial. Subvențiile vor contribui la dezvoltarea acestor industrii, generând locuri de muncă în țările dumneavoastră, cu condiția să depășiți progresul tehnologic al țărilor dezvoltate în domeniul energiei eoliene și solare și în cel al bateriilor. Tehnologiile de stocare (de exemplu, prin baterii, cea a energiei termice sau hidroenergia acumulată prin pompare hidraulică) și gestionarea sarcinii dinamice în ceea ce privește energia electrică permit integrarea în sistemul energetic a unor forme diverse de energie din surse regenerabile, precum energia eoliană sau solară și furnizarea continuă de electricitate. Dacă țările dezvoltate și cele emergente cu creștere rapidă, precum China, ar oferi subvenții pentru energia din surse regenerabile, aceste surse de energie ar fi mult mai ieftine pentru țările dumneavoastră și ar accelera dezvoltarea economică.

1. Reduceți emisiile de metan, protoxid de azot și alte gaze cu efect de seră. CO2 este cel mai important gaz cu efect de seră (GES), dar alte gaze provoacă circa un sfert din încălzirea globală. Printre ele se numără metanul (CH4), protoxidul de azot (N2O) și o gamă largă de clorofluorcarburi și alți compuși fluorurați (așa-numitele „gaze fluorurate”). Moleculă cu moleculă, multe dintre gazele altele decât CO2 contribuie de zeci, sute sau chiar mii de ori mai mult la încălzirea globală decât acesta din urmă. Deși prezente în concentrații scăzute, aceste gaze cunosc o creștere rapidă. Cea mai mare parte a acestor emisii se înregistrează, pe glob, în țările dezvoltate și în cele emergente cu creștere rapidă.
2. Reduceți defrișările. În prezent, defrișările sunt responsabile pentru aproximativ 15 % din emisiile de gaze cu efect de seră la nivel mondial. Multe din aceste despăduriri au loc în pădurile tropicale din țările dumneavoastră, incluzând aici bazinul amazonian, Asia de Sud și Sud-Est și Africa. Conservarea pădurilor poate reduce aceste emisii, protejând în același timp biodiversitatea și resursele de apă. Cu toate acestea, limitarea defrișărilor reduce și posibilitatea utilizării terenurilor respective pentru exploatarea forestieră, producția de alimente, bionenergie și alte utilizări importante.
3. Luați în considerare împăduririle. Împădurirea constă în plantarea de noi păduri pe terenuri pe care nu sunt copaci, uneori acestea fiind terenuri care au fost defrișate în trecut sau care s-au degradat. Dacă sunt puse în aplicare pe scară largă, împăduririle ar putea utiliza terenurile necesare culturilor sau șeptelului, scumpind astfel alimentele. Trebuie să evaluați cât de mult teren vor necesita politicile de împădurire pe care dumneavoastră și alte grupuri le propuneți.
4. Luați în considerare impozitarea cărbunelui. Multe dintre țările dumneavoastră continuă să demareze noi mine de cărbune și centrale pe cărbune, chiar dacă acesta este combustibilul cu cel mai mare factor de emisie de CO2 și este responsabil pentru o mare parte din poluarea aerului care afectează milioane de oameni în țările dumneavoastră. Impozitarea, reglementarea sau chiar eliminarea treptată a cărbunelui ar putea reduce rapid emisiile și poluarea periculoasă a aerului și ar îmbunătăți sănătatea publică.
5. **Luați în considerare stabilirea unui preț pentru emisiile de CO2.** Combustibilii fosili domină în continuare sistemul energetic mondial, iar emisiile de CO2 pe care le emit sunt de departe cel mai important factor care contribuie la schimbările climatice. În prezent, prețurile de piață nu includ prejudiciile ecologice și sociale cauzate de combustibilii fosili („externalitățile lor negative”). Mai rău, guvernele din întreaga lume, inclusiv multe dintre țările dumneavoastră, prevăd subvenții pentru combustibilii fosili cuprinse între 775 și 1 000 miliarde USD. Economiștii sunt de acord că intervenția asupra prețului carbonului este cel mai bun mod de a reduce emisiile globale de gaze cu efect de seră (GES). Trebuie luată în calcul opțiunea de a introduce un preț pentru carbon la nivel mondial, eventual aplicat treptat în timp, astfel încât să existe timp pentru adaptare.

Veniturile rezultate ar putea fi distribuite cetățenilor sau ar putea contribui la compensarea costurilor altor politici. Deși câteva țări au aplicat un preț pe carbon, aceste prețuri sunt mult mai mici decât cel recomandat de mulți economiști, de 30-50 USD pe tona de CO2 sau mai mult. Cu toate acestea, nici opțiunea de a accelera prea mult nu vă ferește de riscuri: în țările dumneavoastră, clasele de mijloc trebuie să depună eforturi pentru a avea acces la produse și servicii pe care oamenii din țările dezvoltate și le permit de la sine – automobile, aer condiționat, transport aerian etc., în timp ce populația săracă din țările dumneavoastră are nevoie de acces neîntrerupt la energie electrică, de apă potabilă, hrană, asistență medicală, locuințe decente și de satisfacerea altor nevoi umane de bază, resimțind acut creșterea costurilor energiei.

Considerații suplimentare

Mulți cetățeni din țările dumneavoastră nu au acces la energie electrică sau la energie fiabilă, la prețuri accesibile. Țările dumneavoastră sunt în prezent responsabile pentru doar aproximativ 24 % din emisiile de GES la nivel mondial, iar emisiile pe cap de locuitor sunt mult mai mici decât în țările dezvoltate sau chiar decât în China. Cu toate acestea, consumul de combustibili fosili din aceste țări crește rapid pe măsură ce economiile se dezvoltă. Țările dezvoltate au generat însă cea mai mare parte a emisiilor de GES cumulate, responsabile pentru schimbările climatice, în vreme ce populația din țările dumneavoastră va suferi cel mai mult de pe urma schimbărilor climatice și va fi cel mai puțin aptă să se adapteze la ele. Sunteți convinși că țările dezvoltate au responsabilitatea morală de a-și reduce emisiile și că politicile de combatere a schimbărilor climatice nu pot fi acceptate dacă duc la încetinirea dezvoltării economice a țărilor dumneavoastră și a capacității de a oferi locuitorilor hrană, locuri de muncă, locuințe, educație, asistență medicală și alte servicii de bază pe care cei din țările dezvoltate le consideră de la sine înțelese.

În același timp, schimbările climatice prezintă riscuri grave pentru prosperitatea, sănătatea și viața oamenilor. Anual, poluarea aerului cauzată de combustibilii fosili provoacă moartea prematură a milioane de oameni în țările dumneavoastră. Creșterea nivelului mării, condițiile meteorologice extreme, perioadele de secetă, scăderea randamentului culturilor și alte efecte negative ale schimbărilor climatice duc la tot mai multe conflicte și la migrație și subminează legitimitatea guvernelor, iar în cazul statelor insulare mici, însăși existența lor. Țările dumneavoastră au șansa de a sări peste etapa sistemului energetic bazat pe combustibili fosili, adoptând încă de la început un sistem de energie ecologică, eficientă și din surse regenerabile, așa cum mulți dintre dumneavoastră au sărit peste telefonia fixă și au trecut direct la telefonia mobilă. Eficiența energetică și energia din surse regenerabile, cum sunt energia eoliană și cea solară, sunt adesea profitabile, creează locuri de muncă și oportunități economice și îmbunătățesc sănătatea publică.

\_\_\_\_\_\_\_\_\_\_\_\_\_