Simulare pe tema acțiunilor în favoarea climei: țări emergente cu creștere rapidă



Destinatari: Negociatorii-șefi ai țărilor emergente cu creștere rapidă

(China, India, Indonezia, Brazilia, Mexic, Africa de Sud)

Subiect: Pregătirea summitului pentru acțiuni climatice

Bine ați venit la summitul pentru acțiuni climatice. Împreună cu liderii tuturor părților interesate relevante, ați fost invitat de secretarul general al ONU să colaborați pentru a găsi soluții eficiente de combatere a schimbărilor climatice. În invitația sa, secretarul general a afirmat: „Urgența climatică este o cursă pe cale să o pierdem, deși o putem câștiga... Crema științei ... ne asigură că orice creștere a temperaturii cu peste 1,5 C va produce daune majore și ireversibile ecosistemelor care ne țin în viață ... Dar tot știința ne spune că nu este prea târziu. Putem reuși... Dar va fi nevoie de schimbări fundamentale în toate aspectele societății – cum ne vom obține hrana, cum vom utiliza terenurile, cum ne vom alimenta transporturile și ce energie vom folosi în economie... Dacă vom acționa împreună, nimeni nu va fi lăsat deoparte.”

Obiectivul summitului este de a crea un plan de limitare a încălzirii globale la mai puțin de 2 C [3,6 F] comparativ cu nivelurile preindustriale și de a depune eforturi de limitare a ei la 1,5 C [2,7 F], acestea fiind țintele internaționale recunoscute în mod oficial în Acordul de la Paris privind schimbările climatice. Dovezile științifice sunt clare: încălzirea peste această limită va genera efecte catastrofale și ireversibile care vor amenința sănătatea, prosperitatea și viața oamenilor din toate țările.

Reprezentați grupul celor mai mari țări în curs de dezvoltare și cu cea mai rapidă creștere (cf. supra). Populația totală a națiunilor dumneavoastră se ridică la aproape 3,5 miliarde de locuitori, adică circa 45 % din cei 7,7 miliarde de locuitori ai planetei. Cu toate acestea, împreună, națiunile dumneavoastră generează doar aproximativ 25 % din producția economică mondială, cu un PIB (produs intern brut) mai mic pe cap de locuitor și cu mult mai multă sărăcie decât națiunile dezvoltate.

Prioritățile dumneavoastră politice sunt enumerate mai jos. Puteți însă propune sau bloca orice soluție politică disponibilă.

1. Subvenționați energia din surse regenerabile (de exemplu, energia solară, eoliană, geotermală, hidroenergia și stocarea acestor forme de energie).

Industria energiei din surse regenerabile crește rapid, dar continuă să reprezinte mai puțin de 5 % din aprovizionarea cu energie la nivel mondial. Subvențiile vor contribui la dezvoltarea acestor industrii, generând locuri de muncă în țările dumneavoastră, cu condiția să depășiți progresul tehnologic al țărilor dezvoltate în domeniul energiei eoliene și solare și în cel al bateriilor. Tehnologiile de stocare (de exemplu, prin baterii, cea a energiei termice sau hidroenergia acumulată prin pompare hidraulică) și pentru rețele inteligente (*smart grid*) de energie electrică permit integrarea în sistemul energetic a unor forme diverse de energie din surse regenerabile, precum energia eoliană sau solară și furnizarea continuă de electricitate.

1. Reduceți emisiile de metan, protoxid de azot și alte gaze cu efect de seră. CO2 este cel mai important gaz cu efect de seră (GES), dar alte gaze provoacă circa un sfert din încălzirea globală. Printre ele se numără metanul (CH4), protoxidul de azot (N2O) și o gamă largă de clorofluorcarburi și alți compuși fluorurați (așa-numitele „gaze fluorurate”). Moleculă cu moleculă, multe dintre gazele altele decât CO2 contribuie de zeci, sute sau chiar mii de ori mai mult la încălzirea globală decât acesta din urmă. Deși prezente în concentrații scăzute, aceste gaze cunosc o creștere rapidă.
2. Reduceți defrișările. În prezent, defrișările sunt responsabile pentru aproximativ 15 % din emisiile de gaze cu efect de seră la nivel mondial. Multe din aceste despăduriri au loc în pădurile tropicale din țările dumneavoastră, incluzând aici bazinul amazonian, China, India și Indonezia. Conservarea pădurilor poate reduce aceste emisii, protejând în același timp biodiversitatea și resursele de apă. Cu toate acestea, limitarea defrișărilor reduce și posibilitatea utilizării terenurilor respective pentru exploatarea forestieră, producția de alimente și alte utilizări importante.
3. Luați în considerare împăduririle. Împădurirea constă în plantarea de noi păduri pe terenuri pe care nu sunt copaci, uneori acestea fiind terenuri care au fost defrișate în trecut sau care s-au degradat. Dacă sunt puse în aplicare pe scară largă, împăduririle ar putea utiliza terenurile necesare culturilor sau șeptelului, scumpind astfel alimentele. Trebuie să evaluați cât de mult teren vor necesita politicile de împădurire pe care dumneavoastră și alte grupuri le propuneți.
4. **Luați în considerare stabilirea unui preț pentru emisiile de CO2.** Combustibilii fosili domină în continuare sistemul energetic mondial, iar emisiile de CO2 pe care le emit sunt de departe cea mai importantă sursă de emisii de gaze cu efect de seră care contribuie la schimbările climatice. În prezent, prețurile de piață nu includ prejudiciile ecologice și sociale cauzate de combustibilii fosili („externalitățile lor negative”). Mai rău, guvernele din întreaga lume, inclusiv multe dintre țările dumneavoastră, prevăd subvenții pentru combustibilii fosili cuprinse între 775 și 1 000 de miliarde USD. Economiștii sunt de acord că intervenția asupra prețului carbonului este cel mai bun mod de a reduce emisiile globale de gaze cu efect de seră (GES). Trebuie luată în calcul opțiunea de a introduce un preț pentru carbon, eventual aplicat treptat în timp, astfel încât industria și consumatorii să aibă timp pentru a se adapta. Veniturile rezultate ar putea fi distribuite cetățenilor în compensație sau ar putea contribui la compensarea costurilor altor politici sau la reducerea deficitelor bugetare. Deși câteva din țările dumneavoastră au aplicat un preț pe carbon sau au redus subvențiile pentru combustibilii fosili, aceste prețuri sunt mult mai mici decât cel recomandat de mulți economiști, de 30-50 USD pe tona de CO2 sau mai mult. Spre deosebire de unele țări din grupul dumneavoastră, China este pe cale să realizeze o piață națională a carbonului, pe baza unui sistem de limitare și tranzacționare (*cap-and-trade*) a certificatelor de emisii, care va crește prețul emisiilor de CO2. Cu toate acestea, nici opțiunea de a accelera prea mult nu vă ferește de riscuri: în țările dumneavoastră, clasele de mijloc trebuie să depună eforturi pentru a avea acces la produse și servicii pe care oamenii din țările dezvoltate și le permit de la sine – automobile, aer condiționat, transport aerian etc., în timp ce populația săracă din țările dumneavoastră are nevoie de acces neîntrerupt la energie electrică, de apă potabilă, hrană, asistență medicală, locuințe decente și de satisfacerea altor nevoi umane de bază, resimțind acut creșterea costurilor energiei.
5. Luați în considerare impozitarea cărbunelui. Multe dintre țările dumneavoastră continuă să demareze noi mine de cărbune și centrale pe cărbune, chiar dacă acesta este combustibilul cu cel mai mare factor de emisie de CO2 și este responsabil pentru o mare parte din poluarea aerului care afectează milioane de oameni în țările dumneavoastră. Impozitarea, reglementarea sau chiar eliminarea treptată a cărbunelui ar putea reduce rapid emisiile și poluarea periculoasă a aerului și ar îmbunătăți sănătatea publică.

Considerații suplimentare

Economiile dumneavoastră traversează o perioadă de conflicte și de curente de idei ce se întrepătrund. Toate țările dumneavoastră depind în mare măsură de combustibilii fosili, inclusiv de cărbune, și sunt responsabile în prezent pentru 40 % din totalul emisiilor de gaze cu efect de seră (GES), China singură fiind responsabilă pentru circa 28 % din emisii. Împreună, țările dumneavoastră și alte țări în curs de dezvoltare reprezintă astăzi aproximativ 64 % din emisiile globale, deși emisiile pe cap de locuitor sunt mai scăzute decât în țările dezvoltate. Acestea din urmă au generat însă cea mai mare parte a emisiilor de GES cumulate, responsabile pentru schimbările climatice. Sunteți convinși că țările dezvoltate au responsabilitatea morală de a-și reduce emisiile și că politicile de combatere a schimbărilor climatice nu trebuie să ducă la încetinirea dezvoltării economice a țărilor dumneavoastră și a eforturilor de a scoate sute de milioane de concetățeni din sărăcie.

În același timp, sunteți conștienți că schimbările climatice prezintă riscuri grave pentru prosperitatea, sănătatea și viața oamenilor. Anual, poluarea aerului cauzată de combustibilii fosili provoacă boli grave și moartea prematură a milioane de oameni în țările dumneavoastră. Creșterea nivelului mării, condițiile meteorologice extreme, perioadele de secetă, scăderea randamentului culturilor și alte efecte negative ale schimbărilor climatice duc la tot mai multe conflicte și la migrație și vă subminează securitatea națională și legitimitatea guvernelor.

Industria combustibililor fosili este ostilă schimbării, dar națiunile și întreprinderile dumneavoastră își dau seama că politicile care respectă mediul pot fi benefice pentru economiile naționale. Eficiența energetică și energia din surse regenerabile, cum sunt energia eoliană și cea solară, sunt adesea profitabile, creează locuri de muncă și îmbunătățesc sănătatea publică. Chiar și dacă veți continua să construiți centralele pe bază de cărbune, nu uitați că rivalizați cu țările dezvoltate pentru poziția dominantă pe piața în creștere rapidă a energiei din surse regenerabile, a vehiculelor electrice și a clădirilor și proceselor industriale eficiente.

\_\_\_\_\_\_\_\_\_\_\_\_\_